送蒙齋赴召六首  其六
作者：包恢
朝代：宋

paragraphs: 四世凡五公，貴盛古自昔。
於我如浮雲，光前在仁宅。
仰觀我絜齋，江漢濯之白。
下視世所羨，腰黄眼前赤。
度越此流輩，人何啻千百。
希舜鹿野居，介然有如石。
嘗爲耳目人，天子屢前席。
義難若是恝，命豈可終逆。
非如一小官，去就惟我適。
况當有道時，丘自不與易。
世方厄三空，實當有長策。
心肝奉至尊，憂勞敢云斁。
行矣金玉聲，智勇全趙璧。